Belega Ngwana yeo! Re a ga geso!
Ga se Mosadi 2! “Ke rekile kgoho e roustilweng mane suphamaketeng,” ha rialo Nkgono. Kgoho eo e ne e kentswe ka hara pakete e kgolo e tshweu mme e ne e futhumetse ha monate ha Zahara a e tshwara. E ne e nkga ha monate haholo!
“O, ke hantle,” ha rialo mme wa Zahara a etla monyako. “E behe hodima tafole ka kitjhineng, mme re tla e ja bakeng sa dijo tsa motsheare.”
“Ke tla etsa teye,” ha rialo Ntate a le ka kitjhineng. “Lona ba bararo le ka nna la dula soufeng la phomola. Hobaneng le sa shebelle TV?”
Ka yona nako eo Zahara a utlwa selefouno ya ntatae e lla mme a mo utlwa a bua founong.
“Ke lokela ho ya mosebetsing,” ha rialo Ntate a tswa ka lemati la ka pele. “Ke tla kgutla ha morao.”
Nkgono le Mme ba ne ba ituletse ba shebelletse lenaneo leo ba le ratang thelevisheneng.
“Tsamaya hantle,” ha rialo Mme.
Zahara o ne a tseba hore ha Mme a mmitsa ka lentswe leo le halefileng, o ne a lokela ho matha. Kapele a bea kerayone ya hae fatshe mme a potlakela ka kitjhineng. “Ho etsahala eng, Mme?” a botsa.
“Na o jele serope sa kgoho? Ho na le motho ya kgaotseng serope kaofela mme a se ja,” ha rialo Mme a supile kgoho.
“Tjhe, Mme,” ha rialo Zahara. “Ke a o tshepisa, ha se nna.”
“O bua nnete?” ha botsa Mme.
“Ke TIISITSE, Mme,” ha rialo Zahara a shebahala a kgathatsehile.
Mme a se ke a re letho. Yaba o ya ka ntle moo Malome Joe a neng a ntse a lokisa koloi teng.
Malome Joe o ne a buletse radiyo hodimo. “O reng?” a hoeletsa.
“KE RE NA O JELE SEROPE SA KGOHO ENA NA?” ha hoeletsa Mme ka hodima mmino.
“Ee, hle, nka thabela kgoho, le galase ya senomaphodi,” a hoeletsa.
Mme a fehelwa. Yaba o ya sefateng se seholo sa mango se hukung ya jarete. Kgaitsedi ya Zahara, David, le motswalle wa hae wa hlooho ya kgomo, Lebo, ba ne ba ntse ba bapalla makaleng.
“O, ho lokile, na e se e le nako ya dijo tsa motsheare?” ha rialo David. “Re lapile haholo.”
“Na ke wena ya jeleng serope sa kgoho?” ha botsa Mme hape.
“Tjhe, Mme,” ha araba David.
“Ha se yena,” ha rialo Lebo. “Haesale re ntse re bapala difateng mona.”
Mme a kgutlela ka tlung. O ne a kgenne haholo. “Kahoo, ha ho motho ya jeleng serope sa kgoho,” a rialo. “Jwale se ile kae he?”
“Mohlomong mme yane wa suphamaketeng o se nkile,” Zahara a etsa tlhahiso.
Mme a opa matsoho. “Ehlile! Ke yona ntho e etsahetseng eo! Mosadi yane wa suphamaketeng ya rekiseditseng Nkgono kgoho mohlomong o se kgaotse mme a se fa motho e mong.”
“Tjhe, bo,” ha omana Nkgono. “Ke mo kopile kgoho e felletseng e roustilweng. Ke lefelletse kgoho e felletseng e roustilweng, mme jwale o inketse e nngwe. Mme jwale ha e no re lekana bakeng sa dijo tsa motsheare.” Nkgono a qala ho lla.
Zahara o ne a utlwile bohloko ha a bona Nkgono a lla hoo le yena a ileng a lla. Seo sa kgopisa Mme. Ba dula moo ba le bararo ba lla, ba lla.
Yaba Mme o a mina mme a hlakola mahlo a hae. “Sena se keke sa thusa!” a rialo. “Disuphamakete ha di a dumellwa ho etsa jwalo. Re tla kgutlela suphamaketeng mme re ba bolelle hore ba lokela ho re fa kgoho e nngwe hape.”
Kahoo, Mme, Nkgono le Zahara ba ya suphamaketeng, mme Malome Joe a sala a shebile David le Lebo.
“Ke kopa ho bua le motsamaisi,” ha rialo Mme ha ba fihla moo. O ne a bua ka lentswe la hae la kgalefo, mme motsamaisi a tla a mathile.
“Nka o thusa ka eng, Mofumahadi?” a botsa.
“Ho na le motho ya nkileng serope kgohong ya rona!” Mme, Nkgono le Zahara ba lla kaofela.
Mme a ema moo a ntse a tila ka leoto fatshe. Yaba mosadi wa khaontareng ya dikgoho tse roustilweng o kena a matha. “Na nka o thusa?” a botsa.
“Moreki enwa a re wena o nkile serope sa kgoho eo a e rekileng,” ha rialo motsamaisi.
“Tjhe, ha ke a etsa jwalo,” ha rialo mosadi eo. “Ke kentse kgoho e felletseng e roustilweng ka hara mokotlana mme ka e fa Nkgono.”
“Tjhe, tjhe, bobo!” ha rialo Mme. “Ha ke bula mokotlana o kentseng kgoho lapeng serope se ne se le siyo!”
Motsamaisi o ne a halefile haholo. “Latela batho bana kgoho e nngwe e roustilweng hona jwale,” a omana. “Nkgono, ke tla o fa kgoho e nngwe e felletseng e roustilweng mahala, le kuku ya tjhokolete, bakeng sa ho kopa tshwarelo.”
Yaba Mme, Nkgono le Zahara ba ya hae ba nkile kgoho e felletseng e roustilweng ka hara mokotlana o mosweu, le kuku e kgolo ya tjhokolete ka hara lebokoso.
Ha ba fihla lapeng, Ntate o ne a se a kgutlile mosebetsing. “Le tswa hokae?” a botsa. “Hobaneng ha le eso je dijo tsa motsheare?”
Yaba Zahara o mo phetela ditaba tseo kaofela. O ne a maketse ha a bona Ntate a tshohile jwalo.
“Tjhe bo,” ha rialo Ntate. “Ke entse ntho e mpe ruri. Ke ile ka nka serope ha ke eya mosebetsing. Ke ne ke lapile, mme se ne se nkga hamonate.”
“Tjhe bo,” Mme a hoeletsa. “Ke kentse mosadi yane wa batho wa suphamaketeng mathateng ka ntho e siyo.”
“Mme ke nna ya entseng hore o nahane hore ke yena ya se nkileng,” ha rialo Zahara. “Ao bathong!”
Yaba, Ntate, Mme, Nkgono le Zahara ba kenya kgoho ya bobedi e roustilweng le kuku ya tjhokolete ka mokotleng, mme bohle ba kgutlela hape suphamaketeng. Ha ba fihla moo, ba leba ofising ya motsamaisi ka ho otloloha.
Motsamaisi o ne a kgathatsehile haholo ha a ba bona hape – HAPE! “Tjhe bo, e se e leng jwale?” a bua a le mong. “Mosadi yane o tlilo nkomanya hape.”
“Re maswabi haholo e le ka nnete,” ha rialo Mme, Nkgono, Ntate le Zahara.
“Ke phoso ya ka kaofela ena,” ha rialo Ntate. “Ke ne ke lapile. Ke nna ya nkileng serope. Ka kopo bitsa mosadi yane wa khaontareng ya dikgoho tse roustilweng.”
Motsamaisi a phahamisa sebuelahole. “Mosadi wa Khaotareng ya Dikgoho tse Roustilweng, Mosadi wa Khaontareng ya Dikgoho tse Roustilweng, ka kopo tloo ofising ya motsamaisi ka potlako.”
Mosadi wa khaontareng ya dikgoho tse roustilweng o ne a tshohile haholo ha a bona Mme, Ntate, Nkgono le Zahara. “Ke a kopa hle, o se ke wa nteleka,” a rialo ho motsamaisi.
Empa Ntate a ntsha sepatjhe sa hae mme a fa motsamaisi tjhelete ya kgoho e roustilweng le kuku ya tjhokolete. Yaba o fa mosadi eo mokotlana. “Nka mona,” a rialo. “Ke maswabi haholo ha re ile ra o kenya mathateng. Natefelwa ke tsona.”
Mosadi eo o ne a thabile haholo ho fumana kgoho le kuku bakeng sa dijo tsa motsheare. Empa Zahara o ne a swabile. “O fane ka kuku ya tjhokolete,” a rialo.
Yaba Ntate o ntsha sepatjhe sa hae hape mme a reka kgoho e nngwe e roustilweng le kuku e nngwe ya tjhokolete.
Kamora dijo tsa motsheare bohle ba fumana selae sa kuku – Mme, Ntate, Nkgono, Malome Joe, Zahara, David le Lebo. Empa selae se seholo ka ho fetisisa sa fuwa Zahara, hobane e ne e le moradinyana wa ntate ya ratwang ho feta.